
Szerszámkopás és forgácsolásindukált sorja kísérleti vizsgálata CFRP kompozit mikrofúrása során

A szénszállal erősített polimer (CFRP) kompozitok kiváló fajlagos mechanikai tulajdonságaik és relatív kis sűrűségük miatt számos ipari terület fontos szerkezeti anyagává váltak. A CFRP anyagok gyorsan terjednek a komplexebb, legkorszerűbb technológiát igénylő iparágakban, mint a repülőgépipar, űripar vagy hadiipar. Az előírt tűrések és illeszkedő alaksajátosságok miatt gyakran szükséges a CFRP alkatrészek forgácsolása. Az olyan területeken, mint az elektronika vagy az orvostechnika szükség van mikroméretű alaksajátosságok kialakítására is CFRP alkatrészekben. A CFRP kompozitok abrazív koptató hatása, anizotrop szerkezete és inhomogenitása miatt a fémek forgácsolására felállított modellek nem alkalmazhatóak közvetlenül, mikroméretű forgácsolás során ráadásul a forgácsolási mechanizmusban további változásokat tapasztalhatunk a makroméretű eljárásokhoz képest. Mikroméretű kompozit struktúrák kialakításánál így ötvöződnek a CFRP kompozitok forgácsolásának és a mikroforgácsolás kihívásai. A CFRP kompozitok megmunkálása egy erősen kutatott terület, ugyanakkor ezen anyagok mikromegmunkálásával lényegesen kevesebb kutatás foglalkozik.
Kutatásom során mikrofúrási kísérleteket végeztem CFRP kompozitban, fő célom a szerszámkopás vizsgálata, modellezése és a forgácsolásindukált sorja vizsgálata volt. A kísérlet során a szerszámkopást és a forgácsolásindukált sorját reprodukálhatóan, digitális képfeldolgozással értékeltem ki és ez alapján ismertettem és értelmeztem az eredményeket.
A mikrofúrási kísérleteket egy 0,5 milliméter átmérőjű bevonat nélküli keményfém fúrószerszámmal hajtottam végre három előtolási szinten. A kísérlet során több mint 3000 furat készült. A mikroforgácsolási kísérleteket egy NCT VHTC-130 öttengelyes CNC marógépen végeztem el. A szerszámképeket Dino-Lite digitális mikroszkóppal, míg a furatképeket Keyence 3D-s profilométerrel készítettem, a képeket Matlab környezetben digitális képfeldolgozással elemeztem ki. A hatások szignifikanciáját varianciaanalízissel vizsgáltam a Minitab statisztikai szoftverben.
A kísérleti eredmények alapján meghatároztam az előtolási értékek és a furatok számának a hatását a szerszámkopásra és a furatok minőségére. A szerszámkopás leírására három matematikai modellt hoztam létre, figyelembe véve a modell illeszkedési jóságát, extrapolálását és variálhatóságát. Ezen modellek és megfigyelések alapját nyújthatják forgácsolási technológiák tervezésének ipari vagy kutatási környezetben.



